Jeremia 9 | Beibele Inthaneteng | Phetolelo ya Lefase le Lefsa
9 Eka nkabe hlogo ya ka e be e le meetse, mahlo a ka e le mothopo wa megokgo!+ Gona ke be ke tla lla mosegare le bošego ke llela ba bolailwego ka sehlogo ba morwedi wa batho ba ka.+ 2 Eka nkabe ke be ke na le lefelo la marobalo la basepedi lešokeng!+ Gona ke be ke tla tlogela batho ba ka gomme ka ba šia, ka gobane ka moka ga bona ke dihlotlolo,+ seboka sa baradia;+ 3 ba ngangile leleme la bona bjalo ka bora ka go bolela maaka;+ ba ipontšhitše e le ba matla nageng, eupša ga se ba dira seo ka go botega. “Ba tlogile bobeng ba ya bobeng, le nna ba ntlhokomologile,”+ o re’alo Jehofa. 4 “Yo mongwe le yo mongwe wa lena a itiše go wa gabo+ gomme le se ke la bota le ge e le mang wa bana babo lena le gatee.+ Gobane gaešita le ngwanabo motho o tla mo amoga boemo+ gomme yo mongwe le yo mongwe wa gabo motho o tla tšama a mo thomeletša,+ 5 yo mongwe le yo mongwe o duletše go fora wa gabo;+ ga ba bolele therešo le gatee. Ba rutile leleme la bona go bolela maaka.+ Ba itapišitše ka go dira tše di fošagetšego.+ 6 “Ba dutše gare ga bofora.+ Ba ganne go ntseba+ ka baka la bofora,” o re’alo Jehofa. 7 Ka gona se ke seo Jehofa wa madira a se boletšego a re: “Šefa ke a ba tološa gomme ke tla ba hlahloba,+ ka gobane go sego bjalo nka sekiša bjang morwedi wa batho ba ka?+ 8 Leleme la bona ke mosebe o hlabago.+ Lona le boletše bofora. Motho o duletše go bolela khutšo ka molomo wa gagwe le mogagabo; eupša ka pelong o rera go mo lalela.”+ 9 “Na nka se ba sekiše ka baka la dilo tše?” o re’alo Jehofa. “Goba na moya wa ka o ka se itefeletše setšhabeng sa mohuta wo?+ 10 Ke tla tsoša sello ka ba ka golola godimo ga dithaba,+ ka tsoša koša ya sello mafulong a lešokeng; ka gobane a tla be a fišitšwe+ e le gore go se be le motho yo a phatšago go ona gomme batho ba ka se kwe go lla ga diruiwa.+ Dinonyana tša magodimo le dibata di tla be di tšhabile; di tla be di ile.+ 11 Ke tla dira Jerusalema mekgobo ya maswika,+ segola sa diphukubje;+ metse ya Juda ke tla e dira lešope, ya hloka modudi.+ 12 “Ke mang motho yo bohlale yo a ka kwešišago se, yena yoo molomo wa Jehofa o mmoditšego sona gore a se bolele?+ Ke ka baka la’ng naga e fedišwa le go fišwa go etša lešoka go se yo a phatšago go yona?”+ 13 Jehofa a re: “Ka baka la go tlogela ga bona molao wa ka wo ke o neilego pele ga bona le ka baka la ge ba sa kwa lentšu la ka gomme ba se ba sepela ka wona,+ 14 eupša ba duletše go sepela ba latela bonganga bja dipelo tša bona+ le go latela diswantšho tša Baali,+ tšeo botatago bona ba bego ba ba rutile ka tšona,+ 15 ka gona se ke seo Jehofa wa madira, Modimo wa Isiraele, a se boletšego a re: ‘Šefa ke dira gore bona batho ba ba je lengana,+ e bile ke tla ba nweša meetse a mpholo;+ 16 ke tla ba gašanya gare ga ditšhaba tšeo bona le ge e le botatago bona ba bego ba sa di tsebe+ gomme ke tla roma tšhoša ya ba šala morago go fihla ke ba fediša.’+ 17 “Se ke seo Jehofa wa madira a se boletšego a re: ‘Dirang dilo ka kwešišo gomme le bitše basadi ba ba opelago koša ya sello+ gore ba tle; le romeleng lentšu le basading ba ba nago le bokgoni gore ba tle;+ 18 gore ba itlhaganele gomme ba re tsošetše sello. Anke mahlo a rena a ele megokgo gomme mahlo a rena a phadimago a rothe meetse.+ 19 Lentšu la sello ke lona le kwagetšego le etšwa Tsione+ le re: “Re sentšwe gakaakang!+ Re hlabilwe ke dihlong kudu gakaakang! Ka gobane re tlogetše naga; ka gobane ba šwalalantše madulo a rena.”+ 20 Eupša lena basadi ekwang lentšu la Jehofa, anke ditsebe tša lena di kwe lentšu la molomo wa gagwe. Ka gona rutang barwedi ba lena sello+ gomme mosadi yo mongwe le yo mongwe a rute mogagabo koša ya sello.+ 21 Lehu le rotogile la tsena ka mafasetere a rena; le tsene ka dintlong tša rena tša dibo, gore le bolaye ngwana mokgotheng gotee le masogana marekišetšong.’+ 22 “Bolela o re: ‘Le ke lentšu le Jehofa a le boletšego: “Ditopo tša batho le tšona di tla wa tša etša morole nageng le go etša dingatana tša mabele a sa tšwago go robja ke mmuni, go se yo a di kgoboketšago.”’”+ 23 Se ke seo Jehofa a se boletšego a re: “Anke motho yo bohlale a se ke a ikgantšha ka baka la bohlale+ bja gagwe, le gona anke mogale a se ke a ikgantšha ka matla a gagwe.+ Anke mohumi a se ke a ikgantšha ka baka la mahumo a gagwe.”+ 24 “Eupša yo a ikgantšhago a ikgantšhe ka baka la sona se, e lego go ba le temogo+ le go ba le tsebo ka nna, gore ke nna Jehofa,+ Yo a bontšhago botho, toka le toko lefaseng;+ gobane ke kgahlwa ke dilo tše,”+ o re’alo Jehofa. 25 “Tsebang! Matšatši a etla,” o re’alo Jehofa, “gomme ke tla sekiša yo mongwe le yo mongwe yo a bolotšego eupša a sa dutše a le yo a sa bollago,+ 26 ba Egipita,+ ba Juda,+ ba Edomo,+ barwa ba Amoni,+ ba Moaba+ le bohle bao ba kotilwego moriri bokagodimong bja marama bao ba dulago lešokeng;+ ka gobane ditšhaba ka moka ga se tša bolla gomme bohle ba ntlo ya Isiraele ga se ba bolla pelong.”+